Nej: Huaweis Android-erstatning kommer ikke næste måned

Tidligere tirsdag kunne nyhedstjenesten Techradar fortælle, at Huawei vil være klar til at lancere sin Android-erstatning allerede om en måned. Men det benægter Huawei. Overfor CNN Kina afkræfter kineserne rygterne og kalder dem for ”fake news”.

Rygterne opstod, da Techradar kunne citere direktøren for Huawei Enterprise Business Group Middle East, Alaa Elshimy, for følgende udtalelse:

”Huawei vidste at dette kom og var forberedt. Operativsystemet var klar i januar 2018 og det var vores ”Plan B”. Vi ville ikke lancere styresystemet da vi havde et stærkt partnerskab med Google og andre og vi ville ikke ødelægge det gode forhold. Nu ruller vi det ud i næste måned”.

Huawei var hurtige til at benægte. Arjun Kharpal, der er journalist på CNN Kina, kunne i et tweet fortælle, at han havde fået afkræftet historien hos den kinesiske gigant:

#Huawei tells me that reports suggesting its own operating system, designed to replace Google Android, will be ready in June are fake:

"This is a hoax. We are asking media not to publish it and give credence to fake news."
— Arjun Kharpal (@ArjunKharpal) May 28, 2019

Hvad er Huawei Ark OS egentlig?

Alaa Elshimy fortalte også flere detaljer om styresystemet, der angiveligt er under opbygning. Han fortalte blandt andet, at styresystemet der rygtes at hedde Ark OS og gå under kodenavnet HongMeng, vil være fuldt ud kompatibelt med Android-apps. Det er uvist om Ark OS vil tilbyde et Android-kompabilitetslag, som det der bruges på Blackberry 10, eller om det blot vil være en afstikker af Google operativsystem – hvilket undertegnede ville sætte sine penge på.

Selv om Huawei skulle være langt i udviklingen af Ark OS, vil de stadig have et andet og større problem: På grund af det afbrudte samarbejde med ARM kan kineserne ikke få adgang til eller bygge egne Android-procesorer – i hvert fald ikke inden for en årrække.

Nej: Huaweis Android-erstatning kommer ikke næste måned